b'\n_START_ARTICLE_\nSerra de Degollats\n_START_SECTION_\nDescripci\xc3\xb3\n_START_PARAGRAPH_\nMasia de planta quadrada i coberta a quatre vessants, amb els careners paral\xc2\xb7lels a la fa\xc3\xa7ana, orientada a migdia. Masia fortificada de base medieval, amb uns carreus quadrats i ben treballats, col\xc2\xb7locats a trencajunts. Les massisses proporcions de la casa s\'accentuen per la disposici\xc3\xb3 de les depend\xc3\xa8ncies annexes i els murs que l\'envolten. El portal \xc3\xa9s d\'arc de mig punt adovellat i les finestres tenen llindes massisses de pedra. A les quatre cantonades, a l\'al\xc3\xa7ada de les golfes des d\'on s\'accedeix, hi ha una torrassa de pedra amb un petit forat per on es disparava el fusell; la base de les torres \xc3\xa9s c\xc3\xb2nica, marcant diverses argolles fins a acabar en una forma arrodonida.\n_START_SECTION_\nHist\xc3\xb2ria\n_START_PARAGRAPH_\nLes not\xc3\xadcies sobre el lloc de "Degollats" es remunten a l\'alta edat mitjana. La Serra de Degollats era un alou de la parr\xc3\xb2quia de Sant Mart\xc3\xad de Merl\xc3\xa8s pertanyent al castell de Merl\xc3\xa8s que, al segle XI, concretament l\'any 1095, fou donat al Monestir de Sant Pere de la Portella. Situada en un lloc estrat\xc3\xa8gic, fou centre d\'enfrontament durant la guerra de Successi\xc3\xb3: les tropes castellanes, encap\xc3\xa7alades per Bracamonte, ocuparen la Serra de Degollats despr\xc3\xa9s de saquejar el Llu\xc3\xa7an\xc3\xa8s. L\'any 1670 la casa s\'ampli\xc3\xa0 sobre la construcci\xc3\xb3 medieval.'